**Төсөл**

**МОНГОЛ УЛСЫН ХУУЛЬ**

2022 оны ..... сарын .... өдөр Төрийн ордон, Улаанбаатар хот

**Нийгмийн даатгалын шимтгэлээ өөрөө хариуцан төлсөн зарим даатгуулагчийн шимтгэлийн** 50 **хувийг буцаан олгох тухай**

**1 дүгээр зүйл.** 1,000,000 (нэг сая) ба түүнээс доош төгрөгийн нийгмийн даатгалын шимтгэл ногдуулах сарын хөдөлмөрийн хөлс, түүнтэй адилтгах орлогоос албан журмаар болон сайн дураар даатгуулсан даатгуулагч /Монгол Улсын иргэн/-д өөрийнх нь 2022 оны 5-12 дугаар сард хариуцан төлсөн тэтгэврийн, тэтгэмжийн, ажилгүйдлийн, үйлдвэрлэлийн осол, мэргэжлээс шалтгаалсан өвчний даатгалын шимтгэлийн 50 хувийг сар бүр буцаан олгоно.

**2 дугаар зүйл.**Даатгуулагчид буцаан олгох нийгмийн шимтгэлийн зардлыг улсын төсвөөс сар бүр Нийгмийн даатгалын санд шилжүүлнэ.

**3 дугаар зүйл.**Энэ хуульд заасан нийгмийн даатгалын шимтгэлийг буцаан олгох, бүртгэх, тайлагнах, хяналт тавихтай холбогдсон харилцааг зохицуулсан журмыг Засгийн газар батална.

**4 дүгээр зүйл.**Энэ хуулийг Монгол Улсын 2022 оны төсвийн тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

**ТАНИЛЦУУЛГА**

БНХАУ-д цар тахлын халдвар эрчимжиж тус улсын Засгийн газраас “Тэг-Ковид” бодлогыг хэрэгжүүлсний улмаас хилийн боомтын нөхцөл байдал чангарсан, түүнчлэн Оросын Холбооны Улс-Украйн Улсын зэвсэгт мөргөлдөөнөөс шалтгаалан дэлхийн зах зээлд түүхий эдийн үнэ өссөний улмаас хэрэглээний үнийн өсөлт нэмэгдэж 2022 оны 3 дугаар сарын байдлаар Монгол Улсын инфляцын түвшин 14.4 хувьд хүрээд байна. Улмаар гадаад валютын албан нөөц буурч төгрөгийн ханш суларсан нь иргэдийн бодит орлогыг бууруулж, амьжиргаанд сөргөөр нөлөөлж эхэллээ.

Гадаад нөхцөл байдал болон цар тахлаас шалтгаалсан өргөн хэрэглээний бараа бүтээгдэхүүн, валютын ханшийн өсөлт иргэдийн амьжиргаанд сөргөөр нөлөөлж байгаа энэ үед нийгмийн даатгалын шимтгэл төлөгчдийн орлогыг хамгаалах зайлшгүй шаардлага үүсэж байна.

Иймд Монгол Улсын Засгийн газраас иргэдийн бодит орлогыг хамгаалах зорилгоор “Нийгмийн даатгалын шимтгэлээ өөрөө хариуцан төлсөн зарим даатгуулагчийн шимтгэлийн 50 хувийг буцаан олгох тухай хууль”-ийн төслийг боловсруулав.

Хуулийн төсөлд 1,000,000 (нэг сая) ба түүнээс доош төгрөгийн нийгмийн даатгалын шимтгэл ногдуулах сарын хөдөлмөрийн хөлс, түүнтэй адилтгах орлогоос албан журмаар болон сайн дураар даатгуулсан даатгуулагч /Монгол Улсын иргэн/-д өөрийнх нь 2022 оны 5-12 дугаар сард хариуцан төлсөн тэтгэврийн, тэтгэмжийн, ажилгүйдлийн, үйлдвэрлэлийн осол, мэргэжлээс шалтгаалсан өвчний даатгалын шимтгэлийн 50 хувийг сар бүр буцаан олгохоор тусгасан. Түүнчлэн уг хуулийг хэрэгжүүлэхтэй холбогдсон харилцааг зохицуулах журмыг Засгийн газар батлахаар тусгав.

--oOo--